Mynenn willigenn dennst myth guthwilliger vnde mynes aller hogistenn vormoges jrbedinge juwer erlykenn wysheit stedes tho vorenn. Erszamen vorsichtigenn vnde wolwiszen leuen herenn, myne demotige vnde gans fruntlike bede is, juwer erlykenn wysheit woll doenn wyllenn vnde geuen my armen manne dey vythschryfft vthe juwer erlyken wysheit stades bocke, wu jck my myth demme koepmanne mynes scheppes enthaluen vorlyket vnde vordregen hebbe, wanthe my schamelle manne der, kennet Godt, van noeden ys .... sake haluen, welke my Hermen Toerne tho gelacht hefft vnde jck my myth ....nge vythschryfft myth Gaedes hulppe na rechteswysze gedencke tho werende .... haepe tho Gaede, so verne jck de vythscryfft van juwe erlykenn wysheit dirlange, Hermen Toerne zolle dar vor syn recht staen. Vorder js myne deger fruntlike bede, juwe erlyken wysheit willen de fracht heren dar tho holden, dat sey my willenn benalenn dey vythschryfft van Hermen Tornes syneme breue, dar hey my schamell manne jamerliken jnne vorschreuen vnde var achtet hefft, des jck my myth Gaedes hulppe gedencke tho vor antwordende. So verne myne macht wendet vnde so verne jck geyne vythschryfft van deme breue en dirlange, so gendencke jck my tho holdende anne den ersamen Hermen Hagen, wanthe dey ys des eyne oersake, dat jck der vythschrofft van demme breue nicht dirlangen enne k... Hir sick allis jme deme bessten bowysen willen juwer erlyken wysheit vnde seyn .... schamelheit mynes vmes mannes. Wes ick wedder tho denste .... liken willenn kann, dar sall my alletydt guthwillick .... dey velegemelte juwer erlykenn wysheit, dy Gade almechtich tho synen .... enn lange zalich vnde geszunt vrysste vnde spare. Gegeuen tho Wyborch ... dage Dyonisij anno xv(c) vnde iij. Juwer erlyken wysheit schamele mede borger vnde deyner Hans van Eyckenn Adress: Denn erszamen vnde vorsichtigen mannen heren borgermessterenn vnde raedtmannen der stadt Reuall mynen holden gunstigen leuen heren myth gantszer ersamheit denstliken gescreuen.